
Rezumat
Tipul de conflict armat cel mai des întâlnit în societatea contemporană este conflictul armat neinternaţional. Aceasta înseamnă că ostilităţile se duc, pe de o parte, între forţele guvernamentale şi, pe de altă parte, grupurile organizate sau armate non-statale sau membrii acestor grupuri.
Aceste conflicte se caracterizează, de obicei, printr-o brutalitate extremă. Dreptul internaţional umanitar oferă cadrul normativ în raport cu care ar trebui să fie evaluat comportamentul părţilor în conflictele armate interne. Începând din anul 1949, statele au convenit prin articolul 3 comun celor 4 Convenţii de la Geneva, să respecte anumite standarde minime în astfel de conflicte.
Aceste dispoziţii, care sunt numite „consideraţii elementare de umanitate” au fost completate de alte dispoziţii cuprinse în diverse tratate, dar şi de prevederile dreptului internaţional umanitar cutumiar.
Cele mai multe conflicte armate de astăzi au caracter neinternaţional. Aceste conflicte sunt guvernate de teamă sau ameninţare, de distrugere sau suferinţă extremă, de atacuri deliberate împotriva civililor, de distrugerea de proprietăţi civile şi de jafuri, de deplasarea forţată a populaţiei, de utilizarea civililor ca scuturi umane, de distrugerea infrastructurii vitale pentru populaţia civilă, de violuri şi alte forme de violenţă.
Toate aceste acte de violenţă se regăsesc adesea în aceste tipuri de conflicte.
Dezvoltarea legilor este doar primul pas pentru a asigura protecţia celor care nu iau parte la ostilităţi, inclusiv civili, sau cei care nu mai iau parte, inclusiv răniţi şi bolnavi ce provin din forţele armate şi grupuri armate. Adevărata provocare a fost întotdeauna de a face aceste reguli cunoscute şi mai ales de a crea siguranţa că acestea vor fi aplicate.
1. Generalităţi
Cele patru Convenţii de la Geneva din 1949, precum şi Protocolul I adiţional din 1977, tratează într-un mod detaliat toate problemele umanitare rezultate în urma conflictelor internaţionale. Actele internaţionale care constituie „Dreptul de la Geneva”, adoptate la 12 august 1949, sunt:
1. Convenţia pentru îmbunătăţirea soartei răniţilor şi bolnavilor din forţele armate în campanie (convenţia I);
2. Convenţia pentru ameliorarea soartei răniţilor, bolnavilor şi naufragiaţilor din forţele armate de pe mare (convenţia a II-a);
3. Convenţia privind regimul prizonierilor de război (convenţia a III-a);
4. Convenţia privind protecţia persoanelor civile în timp de război (convenţia a IV-a).
La acestea s-au adăugat în anul 1997, două noi instrumente: „Protocolul adiţional privind protecţia victimelor conflictelor armate internaţionale”, şi „Protocolul adiţional privind protecţia victimelor conflictelor armate neinternaţionale”, şi apoi în dec.2005 un altul „Protocol adiţional pentru adoptarea unui nou semn de protecţie”.
Potrivit definiţiei din art. 2 comun al celor patru convenţii, conflictul internaţional este definit ca fiind: „războiul declarat sau orice alt conflict internaţional ivit între două sau mai multe dintre Înaltele Părţi Contractante, chiar dacă starea de război nu este cunoscută de una din ele”, precum şi în cazul „ocupaţiei totale sau parţiale a teritoriului unei Înalte Părţi Contractante, chiar dacă ocupaţia nu întâmpină nici o rezistenţă militară”.
În ceea ce priveşte conflictul armat cu caracter neinternaţional, Convenţiile de la Geneva definesc acest tip de conflict, în cadrul art. 3 comun, astfel:
„În caz de conflict armat neprezentând un caracter internaţional şi ivit pe teritoriul uneia dintre Înaltele Părţi Contractante, fiecare dintre Părţile în conflict va trebui să aplice cel puţin următoarele dispoziţii:
1. Persoanele care nu participă direct la ostilităţi, inclusiv membri forţelor armate care au depus armele şi persoanele care au fost scoase din luptă din cauza de boală, rănire, detenţiune sau din orice altă cauză, vor fi, în toate împrejurările, tratate cu omenie, fără nici o deosebire cu caracter discriminatoriu bazată pe rasă, culoare, religie sau credinţă, sex, naştere sau avere, sau orice alt criteriu analog.
În acest scop, sunt şi rămân prohibite, oricât şi oriunde, cu privire la persoanele menţionate mai sus:
a) atingerile aduse vieţii şi integrităţii corporale, mai ales omorul sub toate formele, mutilările, cruzimile, torturile şi chinurile;
b) luările de ostatici;
c) atingerile aduse demnităţii persoanelor, mai ales tratamentele umilitoare şi înjositoare;
d) condamnările pronunţate şi execuţiile efectuate fără o judecată prealabilă, date de un tribunal constituit în mod regulat, însoţită de garanţii judiciare recunoscute ca indispensabile de către popoarele civilizate”.
2. Răniţii şi bolnavii vor fi ridicaţi şi îngrijiţi.
Un organism umanitar imparţial, aşa cum este Comitetul Internaţional de Cruce Roşie, va putea să ofere serviciile sale Părţilor în conflict.
Părţile în conflict se vor strădui, pe de altă parte, să dispună intrarea în vigoare, prin acorduri speciale, a tuturor sau a unei părţi din celelalte dispoziţii ale prezentei Convenţii.
Aplicarea dispoziţiilor care preced nu va avea efect asupra statutului juridic al Părţilor în conflict.”
În completarea definiţiilor menţionate, Protocoalele adiţionale împart conflictele, astfel:
a) – conflicte armate internaţionale, care sunt lupta armată între două sau mai multe state şi care provoacă crize profunde în relaţiile internaţionale.
Dreptul internaţional actual admite războiul de autoapărare al statului atacat de un alt stat, ca şi războiul de eliberare dus de popoarele armate în două categorii: – conflictul armat internaţional, care defineşte acest război al popoarelor asuprite, ca fiind conflictul armat „în care popoarele luptă împotriva dominaţiei coloniale şi străine, împotriva regimurilor rasiste, în exercitarea dreptului lor la autoapărare” (art. 1, al. 4); de asemenea, în dreptul internaţional actual este admisă folosirea forţei armate în relaţiile internaţionale ca urmare a unei hotărâri adoptată de Consiliul de Securitate pentru apărarea sau restabilirea păcii şi a securităţii internaţionale (Carta O.N.U., art. 42)
b) – conflicte armate non-internaţionale care se desfăşoară pe teritoriul unui stat, între forţele armate ale acelui stat şi forţele armate dizidente sau grupuri armate care  controlează o parte a teritoriului statului respectiv (Protocolul adiţional II de la Geneva din 1977 art.1).
2. Aspecte juridice privind conflictele armate neinternaţionale
Definiţia agresiunii adoptată de O.N.U reafirmă regula priorităţii în timp drept criteriu al agresorului într-un conflict armat. Această regulă prevede că: „Folosirea forţei armate prin violarea Cartei de către un stat care acţionează primul constituie dovada suficienta până la proba contrarie a unui act de agresiune”.
Un aspect special şi actual al principiului neamestecului în afacerile altui stat este aplicarea lui în cazul conflictelor armate neinternaţionale. Dreptul internaţional public cunoaşte două reguli generale referitoare la aplicarea principiului neamestecului în conflictele armate neinternaţionale:
a) neadmiterea amestecului statelor terţe în aceste conflicte;
b) orice intervenţie a unui stat terţ într-un conflict armat neinternaţional (război civil) îl transformă pe acesta într-un conflict armat internaţional.
Potrivit dispoziţiilor Rezoluţiei nr.3034/XXVII din 18 decembrie 1972, Adunarea Generala a O.N.U. a reafirmat inalienabilitatea dreptului popoarelor de a lupta pentru autodeterminare, pentru independenţa şi libertate. Aşadar, o acţiune militară de acest tip, este permisă de normele internaţionale atât timp cât nu poate fi considerat ca o „situaţie de tensiune internă şi tulburări interne, cum sunt actele de dezordine publică, actele sporadice şi izolate de violenţă”, fiind imperios necesar ca o grupare să fie „înarmată, organizată, sub conducerea unui comandament responsabil care să exercite controlul asupra unei părţi de teritoriu”.
În concluzie, dacă nu sunt îndeplinite condiţiile pentru un conflict internaţional, un conflict armat este fară caracter internaţional. În aceste circumstanţe, sunt aplicabile prevederile art. 3, comun tuturor celor 4 Convenţii de la Geneva,  precum şi cele ale Protocului Adiţional la Convenţiile de la Geneva (P II).
Dreptul internaţional umanitar este un ansamblu de prevederi convenţionale şi cutumiare care asigură o protecţie esenţială pentru persoanele care sunt direct afectate de conflictul armat, drept care trebuie respectat în toate situaţiile ivite de către părţile implicate în conflict. Dacă nu se respectă aceste reguli de drept umanitar, din contră, oamenii vor suferi mai mult şi va fi foarte dificil a aborda consecinţele conflictului.
Eforturile de a îmbunătăţi conformitatea realităţii de pe câmpul de luptă cu dreptul internaţional umanitar ne conduce, inevitabil, la a arunca o privire de ansamblu asupra activităţilor de diseminare ale acestor instrumente juridice.
Practica şi interpretarea juridică a dus la concluzia că articolul 3 nu se aplică situaţiilor de tulburări şi tensiuni interne, cum ar fi revoltele izolate şi sporadice. De asemenea, este important de notat că articolul 3 comun prevede în mod expres că aplicarea sa nu afectează statutul juridic al părţilor implicate în conflict.
Acest articol 3, care este uneori menţionat ca o miniconvenţie, cere o protecţie minimă pentru toţi cei care nu mai participă activ la ostilităţi, cum ar fi civilii, membrii forţelor armate implicate în conflict care au fost capturaţi sau care sunt răniţi. Articolul 3 prevede un tratament non-discriminatoriu  pentru toate aceste persoane. Se interzice în mod special atentatul la viaţă şi la integritatea corporală, atentatul la demnitatea personală, luarea de ostatici, tratamentele umilitoare şi degradante. Sunt interzise execuţiile fără o judecată anterioară, efectuată de către un tribunal constituit în mod regulat, oferind toate garanţiile judiciare recunoscute ca esenţiale. În cele din urmă, acest articol impune obligaţia asupra părţilor de a aduna şi a trata răniţii şi bolnavii.
Conform celor afirmate de Curtea Internaţională de Justiţie încă din anul 1986, dispoziţiile articolului 3 comun reflectă o regulă minimă de la care părţile din orice conflict nu au dreptul să renunţe.
Articolul 3 comun la Protocolul Adiţional II la cele 4 Convenţii de la Geneva, a fost special adoptat ca să se aplice în anumite situaţii în caz de conflict armat neinternaţional. Domeniul său de aplicare este mai restrâns decât articolul 3 comun al Convenţiilor, care nu se aplică decât conflictelor dintre forţele armate ale statului şi forţele armate dizidente/grupuri armate organizate care, sub o comandă responsabilă, exercită controlul asupra unui teritoriu care permit ducerea unor operaţiuni militare.
Există un număr de tratate de drept umanitar aplicabile în caz de conflict armat neinternaţional. De exemplu, Protocolul privind interdicţii sau restricţii privind utilizarea minelor, capcane şi alte dispozitive, Convenţia pentru protecţia bunurilor culturale în cazul conflictelor armate etc. Deşi existenţa unui număr relativ mare de dispoziţii de drept umanitar poate părea suficientă, aceste norme aplicabile în conflicte armate neinternaţionale sunt, de fapt, rudimentare, faţă de regulile aplicabile în conflicte armate internaţionale. Nu numai ca ele sunt mai puţine dar ele sunt, de asemenea, mai puţin detaliate.
Normele de drept internaţional umanitar cutumiar completează o serie de lacune, în continuare importante, în reglementarea conflictelor armate non-internaţionale.
În primul rând, multe din dispoziţiile din Protocolul II sunt acum considerate parte din dreptul internaţional şi, prin urmare, sunt obligatorii pentru toate părţile la conflictele armate interne. Ele acoperă şi situaţiile privind inclusiv interzicerea de atacuri împotriva civililor, obligaţia de a respecta şi de a proteja personalul medical şi religios, unităţi şi transporturi medicale, interzicerea atacurilor împotriva bunurilor indispensabile pentru supravieţuirea populaţiei civile, obligaţia de a respecta garanţiile fundamentale ale persoanele care nu au sau nu mai este o parte directă la ostilităţi, obligaţia de a solicita şi de a primi răniţi, bolnavi şi naufragiaţi, obligaţia de pentru a găsi şi îngopa morţii, obligaţia de a proteja persoanele private de libertate, interzicerea deplasarea forţată a civililor, precum şi protecţii specifice pentru femei şi copii.
În plus, dreptul umanitar internaţional cutumiar merge dincolo de dispoziţiile articolului 3. Practica a creat un număr semnificativ de reguli cutumiare suplimentare pentru desfăşurarea ostilităţilor. De exemplu: distincţia între obiectivele civile şi obiectivele militare, interzicerea atacurilor fără discriminare şi atacuri care nu ţin seama de principiul proporţionalităţii, normele referitoare la persoanele şi la bunurile în mod special protejate (de exemplu, echipamente pentru ajutor umanitar, jurnaliştii şi zonele protejate), precum şi normele de ducere a luptei (de exemplu, interzicerea perfidiei).
Cu toate acestea, dreptul internaţional umanitar nu este singurul organism de drept care asigura protecţia persoanelor în situaţii de conflict armat neinternaţional. Dispoziţiile privind drepturile omului apără persoanele care sunt vulnerabile în astfel de situaţii.
În aceeaşi ordine de idei, trebuie precizat că în caz de conflict armat neinternaţional sunt aplicabile şi reglementările interne referitoare la drepturile omului.
Din jurisprudenţă a rezultat preocuparea organismelor internaţionale pentru asigurarea condiţiilor minime de trai pentru persoanele deţinute. Cu titlu de exemplu, precizăm că, în ceea ce priveşte situaţia din Bosnia-Herţegovina, Consiliul de Securitate al ONU, prin Rezoluţia 770/1992, a recomandat ca „deţinuţii să fie trataţi cu omenie, incluzând hrană, adăpost şi îngrijiri medicale”. În aceste circumstanţe, în cazul Aleksovski, Tribunalul Penal Internaţional pentru Forta Yugoslavie, a considerat că lipsa hranei pentru deţinuţi a fost „rezultat al aprovizionării insuficiente, determinată de război şi că acesta a afectat pe toată lumea” astfel încât, deşi ceea ce li s-a asigurat  „ar putea fi considerat insuficient în timp de pace”, aceştia au primit asistenţa medicală şi hrana disponibile, fără a li se crea, în mod deliberat, discriminări.
Pe cale de consecinţă, principalele drepturi ale deţinuţilor, consacrate în legislaţia internaţională sunt:
a) tratamentul egal, fără discriminări pentru motive de rasă, culoare, sex, limbă, religie sau credinţă, opinii politice sau de altă natură, origine naţională sau socială, avere, naştere sau altă situaţie sau oricare alt criteriu analog;
b) respectarea persoanei, demnităţii, onoarei, convingerilor şi practicilor religioase şi trebuie trataţi cu omenie;
c) sunt interzise:
-atentatele împotriva vieţii, sănătăţii şi integrităţii fizice şi morale a persoanelor, în special omuciderea şi actele de cruzime ca tortura, mutilările sau orice formă de pedeapsă corporală;
– pedepsele colective;
– atentatele împotriva demnităţii personale, în special tratamentul umilitor şi degradant, violul, prostituţia silită şi orice altă formă de atentat la pudoare;
– sclavia şi negoţul cu sclavi sub toate formele sale, precum şi jefuirea;
– ameninţarea cu săvîrşirea actelor mai sus menţionate.
e) răniţii şi bolnavii vor fi respectaţi şi protejaţi;
d) vor primi, în aceeaşi măsură ca şi populaţia civilă locală, alimente şi apă potabilă şi vor beneficia de condiţii de salubritate şi igienă, precum şi de protecţie împotriva intemperiilor şi pericolelor unui conflict armat;
e) pot primi ajutoare individuale sau colective;
f) îşi pot practica religia şi, când solicită şi dacă este cazul, vor putea primi asistenţă spirituală din partea persoanelor, cum sînt preoţii, care exercită funcţii religioase;
g) în cazul în care vor fi puşi să lucreze, se vor bucura de condiţii de muncă şi de garanţii similare acelora de care se bucură populaţia civilă locală;
h) cu excepţia cazurilor cînd bărbaţii şi femeile unei aceleiaşi familii vor fi cazaţi în comun, femeile vor fi deţinute în localuri diferite de cele destinate bărbaţilor şi se vor afla în supravegherea nemijlocită a femeilor;
i) vor fi autorizaţi să trimită şi să primească scrisori şi cărţi poştale, numărul acestora putând fi limitat;
j) vor beneficia de examinări medicale;
k) sănătatea lor fizică şi psihică şi integritatea lor corporală nu vor fi puse în pericol prin nici o acţiune sau omisiune nejustificate. În consecinţă, se interzice supunerea persoanelor la care se referă prezentul articol la orice intervenţie medicală care nu este justificată de starea sănătăţii persoanei în cauză şi care nu este în concordanţă cu normele medicale general recunoscute ce se aplica în împrejurări medicale similare persoanelor aflate în libertate;
l) dreptul la o judecată corectă, care să-i asigure garanţiile procesuale recunoscute ca indispensabile de popoarele civilizate. În acest context, pedeapsa cu moartea nu se va pronunţa contra persoanelor care au vîrsta sub 18 ani în momentul infracţiunii, a femeilor însărcinate şi a mamelor cu copii mici.
m) răniţii şi bolnavii vor fi respectaţi şi protejaţi.
Aşadar, de esenţa conflictului armat cu caracter non-internaţional este de asemenea stabilirea modului în care dreptul umanitar se îmbină cu legislaţia referitoare la drepturile omului.
Protecţia populaţiei civile şi a persoanelor civile în caz de conflict armat intră în mod tradiţional în competenţa Comitetului Internaţional al Crucii Roşii, însă de ea s-a ocupat, din ce în ce mai mult, începând din 1968, şi Organizaţia Naţiunilor Unite.
Trebuie amintit că Adunarea Generală a ONU, a adoptat, în 1948, Declaraţia Universală a Drepturilor Omului. Acest document obligă statele să recunoască şi să protejeze un număr de drepturi considerate fundamentale. Acelaşi lucru îl face şi dreptul internaţional umanitar pentru cazul unui conflict armat, obligând statele să respecte viaţa şi demnitatea persoanelor capturate sau civililor.
În aceste circumstanţe există o diferenţiere între dreptul umanitar şi drepturile omului?
Scopurile dreptului internaţional unamitar şi cele ale drepturilor omului se suprapun. Ambele sunt menite să restricţioneze puterea autorităţilor statelor pentru a proteja drepturile fundamentale ale individului.  Reglementările referitoare la drepturile omului se aplică tuturor persoanelor în toate circumstanţele, chiar dacă o serie de drepturi pot fi suspendate în timpul starilor de urgenţă.  Pe de altă parte, dreptul internaţional umanitar se aplică doar pe timpul unui conflict armat, ţinându-se cont de circumstanţele speciale ale unei asemenea situaţii. De regulă, dreptul internaţional umanitar se aplică “pe linia frontului” şi nu poate fi abrogat sau suspendat.
Cu alte cuvinte, dreptul internaţional umanitar este o latură specializată a normelor de drepturile omului, rămânând totuşi două domenii distincte ale dreptului internaţional public. Astfel, poate fi concluzionat că cele două seturi de norme sunt distincte, reglementează în fond acelaşi domeniu, fiind complementare.
3. Probleme specifice conflictelor armate fără caracter internaţional
În ceea ce priveşte dreptul aplicabil conflictelor armate fără caracter internaţional, s-a subliniat în lucrările de specialitate faptul că Articolul 3 din Convenţiile de la Geneva din 1949 a fost recunoscut de Curtea Internaţională de Justiţie, în speţa Activităţile militare şi paramilitare din Nicaragua (1986), ca reprezentând drept cutumiar internaţional, aşa cum am menţionat şi anterior.
În anumite lucrări de specialitate, pentru a evita confuzia privind tratamentul acordat combatanţilor, şi pentru a putea soluţiona anumite situaţii care pot apărea în timpul desfăşurării unui conflict armat fără caracter internaţional, s-a decis înlocuirea acestui termen cu cel de „luptători”. Constituie luptători, membrii forţelor armate, membrii organizaţi în grupări armate sau care participă direct la ostilităţi, precum şi personalul medical sau religios al forţelor armate sau grupărilor armate care participă direct la ostilităţi.
O particularitate a distincţiei între conflictele armate cu caracter internaţional şi conflictele armate fără caracter internaţional se reflectă în definirea obiectivelor militare. Obiectivele militare sunt acele obiective care prin natura, locaţia, scopul, utilizarea, inclusiv abuzul utilizării acestora, contribuie la activitatea militară şi care pot să confere un avantaj militar semnificativ  prin distrugerea acestora parţială sau totală, neutralizare sau capturare. Statele Unite ale Americii au apreciat că trebuie incluse în cadrul obiectivelor militare şi acele obiective economice ale inamicului care în mod indirect pot să contribuie substanţial la capacitatea de luptă a inamicului.
Operaţiunile militare trebuie să respecte principiul distincţiei între civili şi combatanţi, între obiective militare şi obiective cu caracter civil, principiul prin care se interzice provocarea de suferinţă în mod nejustificat, principiul privind acordarea unui tratament uman persoanelor aflate în afara luptei.
Evoluţiile pe plan internaţional au avut ca efect încercarea de a realiza o distincţie între conflictele armate cu caracter internaţional şi conflictele fără caracter internaţional, prin luarea în considerare a prevederilor Protocolului II Adiţional la Convenţiile de la Geneva din 1949, inclusiv prin raportare la definiţia conflictelor armate fără caracter internaţional, scopul aplicării prevederilor Protocolului II, precum şi a prevederilor Statutului Curţii Penale Internaţionale.
Statutul Curţii Penale Internaţionale defineşte în mod complex conflictele armate fără caracter internaţional. Statutul identifică acele cazuri în care anumite acte constituie crime de război atunci când sunt săvârşite în situaţiile de conflict armat fără caracter internaţional. Statutul se referă la acele violări grave ale articolului 3 comun Convenţiilor de la Geneva din 1949, săvârşite în timpul conflictelor armate fără caracter internaţional, conflicte care au loc pe teritoriul unui stat atunci când există o violenţă armată prelungită între autorităţile guvernamentale şi grupurile armate organizate sau între astfel de grupuri – articolul 8, alin. (2), lit. (f).
Conflictele armate interne nu includ situaţiile de dezordine, revoltele, tensiunile, actele de violenţă izolate şi sporadice.
4. Ce se întâmplă când un conflict armat neinternaţional devine internaţional?
Conflictele armate contemporane pun în discuţie o serie de aspecte legate de aplicarea dreptului internaţional umanitar. Un exemplu de conflict armat contemporan este războiul global împotriva terorismului. În momentul redactării Convenţiilor de la Geneva din 1949, în special a articolului 3 comun acestor Convenţii, nu a fost luată în considerare şi posibilitatea existenţei unui conflict dintre un stat şi o organizaţie transnaţională, prin urmare articolul 3 prevede clar faptul că prevederile acestuia se aplică acelor cazuri de conflicte armate fără caracter internaţional şi care au loc pe teritoriul unuia dintre Înaltele Părţi Contractante.
În diferite etape, conflictele contemporane sunt fie cu caracter internaţional, fie fără caracter internaţional. Atunci când un stat intervine în numele unui guvern legitim în vederea acordării de asistenţă pentru reprimarea unei insurgenţe, conflictul armat este unul fără caracter internaţional. Atunci când un stat intervine în numele unei mişcări rebele împotriva unui guvern legitim, o asemenea intervenţie are ca efect internaţionalizarea conflictului armat.
5. Concluzii
Dreptul internaţional umanitar se aplică în caz de producere a unui conflict armat, indiferent dacă acesta are sau nu are un caracter internaţional. Datorită acestei particularităţi, nu este permisă nici o derogare de la normele dreptului internaţional umanitar.
Dreptul drepturilor omului se aplică persoanelor, indivizilor, în principiu, tot timpul, atât în timp de conflict armat cât şi în timp de pace. Spre deosebire de dreptul internaţional umanitar, în cazul dreptului drepturilor omului, în anumite condiţii, se poate deroga de la anumite drepturi stipulate în instrumentele juridice internaţionale. De exemplu, dacă un interes vital pentru un stat suveran poate fi afectat grav, sunt admise derogări de la anumite drepturi, sub rezerva îndeplinirii următoarelor condiţii: derogările nu trebuie să contravină normelor dreptului internaţional, inclusiv normelor de drept internaţional umanitar, nu trebuie să fie discriminatorii şi trebuie să fie proporţionale cu gravitatea situaţiei care a generat necesitatea de a deroga. Precizăm că de la anumite drepturi ale omului nu se poate deroga niciodată, de exemplu, dreptul la viaţă, interzicerea sclaviei, a torturii sau tratamentului inuman, crud sau degradant.
În caz de încălcare gravă a prevederilor Convenţiilor de la Geneva din 1949 şi a Protocoalelor Adiţionale la Convenţiile de la Geneva din 1949, dreptul internaţional umanitar stabileşte o jurisdicţie universală asupra persoanelor care se fac vinovate de astfel de încălcări. Indivizii, persoanele pot răspunde pentru comiterea crimelor de război în timpul unui conflict armat fără caracter internaţional.
Dreptul drepturilor omului conţine prevederi în legătură cu răspunderea penală individuală în cazul acelor încălcări ale normelor de drept internaţional care ar îndeplini condiţiile pentru a putea fi calificate crime împotriva umanităţii, tortură sau genocid.  Acest tip de infracţiuni este supus jurisdicţiei universale.
În domeniul dreptului drepturilor omului, printre instrumentele juridice internaţionale care formează cadrul normativ general al acestuia, menţionăm: Carta Organizaţiei Naţiunilor Unite (articolul 13, articolul 55, articolul 62), Declaraţia Universală a Drepturilor Omului, adoptată la data de 10 decembrie 1948, Pactul internaţional al drepturilor economice, sociale şi culturale din 1966, Pactul internaţional al drepturilor civile şi politice din 1966, Convenţia Europeană a Drepturilor Omului, semnată la Roma, la 4 noiembrie 1950, Convenţia americană asupra drepturilor omului, adoptată în 1969 la Conferinţa interguvernamentală a Organizaţiei Statelor Americane de la San Jose, Costa Rica, Carta africană a drepturilor omului şi ale popoarelor din 1981 etc.
În cazul conflictelor armate fără caracter internaţional, baza juridică o constituie articolul 3 comun Convenţiilor de la Geneva din 1949, care prevede că „În caz de conflict armat nereprezentând un caracter internaţional şi ivit pe teritoriul uneia dintre Înaltele Părţi Contractante, fiecare dintre Părţile în conflict va trebui să aplice cel puţin următoarele dispoziţii…”.
Prevederile Convenţiilor de la Geneva se aplică atât conflictelor cu caracter internaţional, cât şi conflictelor fără caracter internaţional pe toată durata unui conflict armat. Regula generală este că dreptul internaţional umanitar se aplică până la încetarea operaţiunilor militare.
Concluzia firească rezultată este că, dacă părţile aflate în conflict doresc cu adevărat să respecte convenţiile internaţionale, acest deziderat este perfect realizabil. Respectarea drepturilor omului şi a dreptului umanitar în conflictele armate în general şi în cele neinternaţionale, în particular, are la bază respectul faţă de adversar şi loialitatea în timpul operaţiunilor militare.

